
Academiae Curatores, viri amplissimi, nobilissimi! 

Qui curatoribus ab actis es, vir consultissime! 

Academiae Rector Magnifice! 

Quarumlibet disciplinarum Professores, viri clarissimi! 

Cives Academiae, juvenes ornatissimi, praestantissimi ! 
Cujuscunque ordinis Auditores qui hic adestis spectatissimi ! 



Hac qaa nos vivimus aetate, quum omnia quibus circum- 
damur assidue mutari et novam videmus induere formam, 
quum nullus fere est dies, quin nova in lucem prodeant ne- 
gotiorum gerendorum genera, quum locorum temporumque 
intervallis quasi remotis frequenlique adeo magis magisque 
inter gentes commercio, quae singularum civitatum propria 
sint vix amplius apparent, quum vitae consuetudo, mores 
et instituta toto coelo differunt ab iis quae a majoribus 
tradita accepimus, quum nostrismet jam ipsi legibus pro- 
prioque jure regimur, quum denique parum sit, sive vitae 
privatae sive reipublicae regundae rationem spectes, quod 
Romanis invideas, ab iliis nihilominus iuris incunabula pe- 
tere, nonne revera mirum videri potest et absurdum? Quid 

quaeso! quum mutata rerum omnium facie, novis urgentibus 
humanis necessitatibus propagatisque artium et doctrinarum 
finibus, Icti qui futuri sunt, imbuendi sint notionibus ve- 
teribus aut plane incognitis aut parum ab iis perceptis, in 
antiquis et obsoletis haerere, nonne singularis est stultitia? 
An forte quis juris Romani cognitionem ideo commendan- 
dam esse putet, quod multum faciat ad mentis aciem acuen- 
dam ingeniique vires excercendas? Quasi vero hunc finem 
non longe facilius assecuturi simus, si aures animaeque 
nihil antiquatum, nihil inutile, sed id quod in ipsis rerum 
ohtinet argumentis accipient? 

Ad hanc quaestionem respondere , eo minus mihi videba- 
tur ab hoc tempore et loco esse alienum, quod qui hanc 
Academiam curant, viri amplissimi, quantum Jurisprudentia 
Romana sibi curae cordique sit, rebus ipsis ac factis de- 
clararunt, quum auctoritate sua effecerunt, ut utriusque juris 
publice interpretandi provincia, duobus, quorum quisque in 
sua regione vitae tabernaculum poneret, committeretur, adeo 
ut cum meam disciplinae partem commendabo, non tam meam 
ipse stationem extollere, quam quod periti ea de re sentiunt, 
me patefacere videri velim. 

Propositum mihi igitur est, hac solenni hora disserere de 
studio juris Romani hac quoque aetate in patria nostra ex- 
colendo. Benevolis quaeso auribus me dicentem audiatis. 



Est interpretandi ars, qua cum nemo potest esse destitu- 

Ius, qui rite percipere velit, quid alterius animo sive loquentis 
sive scribentis obversatum fuerit, tum certe ille carere ne- 
quit, cujus munus est jus sive leges ad rerum usum et 
communem utilitatem accomodare. Quum enim neminem 
lateat, a recto pravove juris intellectu pendere bona, fortu- 
nas, civium salutem ac vitam, facile intelligitur, eum qui 
sive patroni sive judicis magistratusve munere fungi sibi 
proposuerit, ab hujus artis praesidiis non rite paratus atque 
instructus veniat, vel in minimis tenuissimisque rebus ita 
labi, ut tamquam formularum cantor ab omnibus turpiter 
irrideatur, Jcti nomine prorsus indignus habeatur. 

Verum enimvero uti juris interpretatio cum multis per- 
iculis est conjuncta, sic peculiarem quandam sibi habet 
difficultatem; si quidem ad aliorum vel oratorum vel scrip- 
torum dotes maxime |)ertinet, copiose et ornate scribere aut 
loqui, ut audientium aures orationis dulcedine demulceantur, 
vel legentium animi sententiarum concinnitate et styli or- 
namentis delectentur, legislatoris contra est virtus concisa 
atque absoluta verborum brevitate et simplicitate: imperare, 
velare , permittere , punire. Legum adeo effata quodammodo ad 
oraculorum sunt instar, a Jctis utpote juris sacerdotibus 
explicanda et ad civium notitiam promenda. 

Non est nostrum, cum juris interpretandi ratio magna 
ceteroquin ex parte constet praeceptis ex vulgaribus inter- 
pretandi principiis deductis, late hac de re disserere. Me- 
minisse sufficiat, primarium interpretis officium in eo con- 
stare, ut ex verbis mentem legis eruere conetur quumque 
iis insit abstrusi aliquid, vel quid ambigue aut contrarie 
sit scriptum, aut ita, ut a sententia scriptum dissideat, la- 

lenlia exponere, obscura explicare, ambigua definire, pug- 
nantia in concordiam redigere. Quod unum allerumve ut 
recte fiat, in verbis baerere non oportet. Rationes sunt ex- 
quirendae, investigandum, quaenam fuerit ante legem latam 
juris conditio, quaenam ejus sanciendae causa et opportu- 
nitas, quem finem ejus lator rogando legem, sese assecuta- 
rum esse speraverit. Ita grammatices ac dialectices arte 
adhibita et historiae luce allata, non verba, sed eorum vim 
ac potestatem tenebit interpres. 

At ne in eo quidem subsistet, qui jurisprudentiae dig- 
nam vult navare operam. Cognito enim ac perspecto legis 
consilio, totum quod ab ea regitur institutum animo suo 
volvere et ab omni parte vertere, varias quas in vita quoti- 
diana induere formas multiplicesque quibus sese exhibere 
possit species, explorare, quaenam extrinsecus momenta vim 
habeant, inquirere, quomodo denique cum aliis juris insti- 
tutis cohaereat et quatenus ab iis discrepet, eum indagare 
oportet. Hac scii, ratione legi, corpori per se inerti, infla- 
bitur anima et nemo facile desideraturus est normam ad 
quam quidquid occurrat rite exigat. 

Jam vero in bac interpretandi arte ceteris aliis ita praes- 
tant Romanorum Jcti, ut merito omnium seculorum admi- 
rationem excitaverint sintque excitaturi, quamdiu juris- 
prudentiae suus constabit honos. Otiosum esset ac putidum , 
etiamsi temporis angustiae non impedirent, hujus praestan- 
tiae multa excitare exempla, quum nullus fere Digestorum 
titulus iis non sit refertus. Ad unum provocare lubet, non 
ut ex me cognoscatis, sed potius ut mecum recognoscatis. 
Praetor in edicto suo fragili minorum aetati auxilium pol- 

licetur hac oratione'). »Quod cum minore 25 annis natu ges- 
>tum erit, uti quaeque res erit animadvertam.” En paucis- 
sima et simplicissima verba! quibus tamen totam restitu- 
tionis naturam, vim et eflicacitatem ita superstruit Ulpi- 
anus, ut perlustratis qui huc pertinent locis, perfectam 
atque absolutam rei habeas imaginem. Exposito quippe prae- 
toris consilio, aetate nempe minoribus succurrendi adver- 
sus insidiosorum hominum captiones, Jctum primum accu- 
rate quaerentem vides de significatione verbi minoris, quo 
temporis momento aetas sit aestimanda, utrum initium 
an finis contractus sit spectandus — utrum ipso die na- 
tali adhuc minor et horarum habenda sit ratio — utrum 
si bissexto sit natus, id biduum unus censeatur dies — 
et quandoquidem de minore loquatur praetor, an tum quo- 
que restituatur, quum per eum major sublevetur. Progre- 
diens deinde ad verba gestum erit, copiose et eleganter 
explorari vides varii generis negotia de quorum restit- 
utione ambigi poterat, num v. c. ea tantum quibus suo 
ac etiam quibus alieno nomine obligatus sit — contractu 
an et ex delicto — extra judicium an etiam judicio — in 
damnis arcendis an etiam in lucro captando — . Ex verbis 
porro ut quaeque res erit, cum efiiciatur, non passim sed 
causa cognita succurri et tum demum, si minor non mero 
jure munitus sit, mira sagacitate indagari vides species, 
quibus cum ordinaria sufficiant remedia, cesset extraordi- 
narium quod minoribus competit auxilium. At de minoribus 
quaerenti ecce! Jcti menti obversantur omnia reliqua juris 

instituta, quae cum ista aetate cohaerent et restitutioni for* 
mam dare possint; patriae potestatis habetur ratio, peculii 
injicitur mentio, conspicis minorem cum servo negotium 
gerentem, mutuum dantem hliofam. contra Sctum Macedonia- 
num, contrahentem cum muliere intercedente contra Sctum 
Vellejanum, cum alio minore idem atque ipsum implorante 
auxilium, nihil denique omittitur, nihil intactum relinquitur, 
nihil non exploratur, ex omnibus juris partibus huic insti- 
tuto nova affulsit lux, ex uno lapide pulcrum aedificium. 

Ejusmodi igitur cum conspicua sit Romanorum in jure 
suo enucleando virtus, ut eo perfectioris interpretis referat 
imaginem, quo quis magis ad illorum exemplum sese con- 
formaverit, jam una idonea est reperta ratio, quare nondum 
recedendum sit ab eo majorum more, quo qui jurispruden- 
tiae operam essent daturi, Juris Romani cognitione mature 
imbui voluerunt. 

At vero audio sic mihi obloquentem. »Esto, de laudibus 

• istorum nihil detraho. Lubens confiteor, Ulpianum singulari 

• copia et ubertate, verborum gravitate et argumentandi sub- 

• tilitate Papinianum, ingenii acumine Paulum a nemine um- 

• quam superari, sed quid hoc quaeso ad rem? Quidni potius 

• quam ad alienas opes provocare, nostrarum virium Geri pe- 

• riculum, quidni potius quam aliorum in re aliena uti opera, 

• in patrio jure et Germanico quod dicunt elemento evol- 

• vendo, e^em via ac ratione versemur, qua Romani, quum 
•leges suas aut Praetorum suorum edicta tractanda susce- 

• pissent?” Quasi ut hec ipsum rite Gat, vana atque irrita 
sint quae intueamur exempla, aut quasi de bis non valeat 
id quod Cicero de eloquentiae arte, ea scii, numquam illam 



Digitized by Googie 




11 



habere vim, ut quod in ingeniis nostris omnino non sil pa- 
riat el procreet — naturam enim omnium esse principem — 
verum ut ea quae sunt orta in nobis et procreata, educent 
atque confirment. Talia exempla qui aspernantur, non dissi- 
miles mibi videntur peregrinanlium , qui terras sibi ignotas 
visere cupientes, potius quam aliorum qui easdem peragras- 
sent regiones, vestigia sequi, aut tutos atque idoneos itine- 
ris adhibere duces, undique errare et circumvagari ma- 
lunt, ita ut quo tendant aut omnino non perveniant, aut 
nonnisi sero et longo circuitu, eo quo nisi sibi ipsi sapere 
visi essent , sine magno labore et sine ulla diflidentia ma- 
turius perduci potuissent; aut ut alia similitudine utar, qui 
omni contemto duce suis se propriis niti viribus, non sine 
arrogantia clamitant, bi sane non mullum absunt a tironi- 
bus, qui dum pingendo sese exercent, quantum ad sensum 
pulcri venustique valeat habere oculos arte atque exemplis 
exercitatos, parum percipientes, coelum, mare, terram, na- 
turam solam intuendas, opera artificum vel optime de arte 
meritorum procul habenda atque abarcenda existiment. 

Quaerentibus igitur ut faciunt, qui se facetos haberi vo- 
lunt, quis landem nos liberabit a Romanis!' sic responden- 
dum esse puto: Veniet fortasse dies, quo a Romanis divor- 
tium facere eo.sque sarcinis collectis res suas sibi habere 
jubebimus; sed hic dies non prius illucescet, quam illorum 
nos in suo genere dotes aequaverimus el a Romanis, quo- 
modo Romanis careamus, didicerimus. 

Huncce diem nondum venisse pro certo affirmare ausim. 
Nolo equidem id urgere, ex quo recenlioribus temporibus 
codices scripti fuerint promulgati, nondum esse repertum 

eorum interpretem, quin si cum Romanorum coryphaeis 
conferatur, jaceat, aliud quid praeterea est observatione 
dignum. Nimirum si animum vertamus ad juris conditio- 
nem qualis in patria nostra obtinet, haud prorsus injustae 
mihi videntur querelae eorum, qui illud nequaquam pari 
gradu cum societatis hodiernae necessitatibus procedere, 
imo ei quandam immobilitatem adhaerere putant, adeo ut in 
judiciis subinde in dubium revocari videas ea, quae unanimi 
omnium consensu jam dudum sunt probata et accepta. In 
mentem mihi venit ejus, quod accidere videmus circa re- 
rum mobilium, praesertim mercium traditionem. Si quid 
umquam, haec certe arctissime cohaeret cum necessitate 
celeriter conficiendarum et coniungendarum inter se actio- 
num, qufl qualis hodie exercetur mercatura, magna illa et 
copiosa, omnium minime carere nequit. Merito itaque ex- 
spectaveris, non intra vetera nos et tralatitia subtitisse, sed 
citato gradu ultra Romanos esse progressos. Quod ut fac- 
tum sit, tantum abest, ut pedem potius retulerimus, ita 
ut V. c. de constituto possessorio quod dicitur, de quo jure 
Romano constitit, serio in foro disputetur, ne dum ut agnos- 
cantur varia illa mercium transferendarum genera, quae jam 
dudum invaluerunt quaeque nemo ex JCtis Romanis respuis- 
set, qui probe percipiebant, traditionis actu, sive rei ipsius 
vel clavium apud horrea constaret traditione, sive dolia aut 
trabes signando perpetraretur, nil aliud signiGcari, nisi ut 
quis rem animo sibi habendi quoquo modo in potestate sua 
acquisitam habeat. 

Sunt qui hujusce rei culpam tribuant Codicibus scrip- 
tis, quasi illi angustis verborum cancellis JCtos circumdan- 

les, novas quae appareant species repellant jurisque adeo 
progressum impediant. Equidem aut fallor, aut querelarum 
in hominibus, non in re est culpa malumque potius oriri 
existimo ex eodem fonte, unde jam tot civitatibus mala sunt 
coorta , nempe ut privati ipsi otiosi ac nibil agentes , omnia a 
republica Geri Qagitent. >Non possunt ut est in Legg. 12 et 
>13 D. de leg. omnes articuli singulatim legibus compre- 
«hendi. Sed cum in aliqua causa sententia earum manifesta 
>est, is qui jurisdictioni praeest , ad similia procedere atque 
>ita jus dicere debet. Nam quoties lege aliquid unum vel 
«alterum introductum est, bona occasio est cetera quae ten- 

• duiit ad eandem utilitatem vel interpretatione vel certe ju- 

• risdictione suppleri.” Hoc cum universe verum est, tum 
potissimum valet his ipsis temporibus, quibus frequentissime 
rerum inter homines commercio , quotidie vel prorsus insolitae 
atque improvisae existunt conventiones, quarum appellationes 
nullae jure civili proditae sunt , vel certe tales, quae cum jam 
olim fuerunt, novam plane induerunt formam. Quod simulalque 
Gat, si statim legislatoris implores auxilium, alterutrum acci- 
dat necesse est: nimirum aut de singulis illis novis specie- 
bus ferentur leges subitaneae, tumultuariae, extravagantes, 
nullo cum jure quod exstat vinculo junctae, aut ea quae ho- 
minum solertia excogitavit, usus conGrmavit, perpetuo juris 
civilis auxilio destituentur. Quod igitur initio frustra a legisla- 
tore impetres, hoc JCtorum munus est. His enim incumbit, cum 
prodeant quae utilitate et aequitate sese commendent eaque 
radices agere coeperint, eorum quasi imperii sui potiri, 
naturam et indolem investigare, cum quibusnam ex vul- 
garibus ac proditis negotiis conveniant, explorare iisque 

quasi juris signum imprimendo, in systemate locum assig- 
nare. Hac ratione id quod fieri oportet , non a legislatore 
primum postulabitur, sed JCti ipsi operi manum adhibebunt, 
et tum demum, quum ab illis, quasi jus conditum et legis- 
latori via erit munita, hic sanciendo et controversias quae 
durare perseveraverint dirimendo, partes suas interponet. 

Quod itaque a Romanis nondum didicimus et tamen jam 
dndum ab iis discendum erat, hoc est, ne jus quo utimur, 
habeatur tamquam septum quoddam clausura vel quasi muro 
quodam vallatura, quod extra se nil habeat nec recipiat, 
sed ut potius undique circumspiciamus cum quibusnam ex 
iis quae exstant, ad quae referantur, nova quae existant 
similitudinem aut analogiam referant. 

Sic equidem non nego fieri posse, ut error objiciatur, 
quo, re non ab omni parte perspecta et falsa similitudinis 
specie decepti, in comparandis di.ssimilibus labamur, ut 
egregie fallebantur illi ex Romanorum JCtis qui in eo 
contractu quo agri vectigales in perpetuum locari solebant, 
donec Zeno propriam ei tribuisset naturam, emtionem ven- 
ditionem aut locationem cond. sibi conspicere visi sunt, vel 
qui cum res aestimata alicui vendenda data fuerit , ex ven- 
dito vel ex locato agendum esse existimaverunt, sed hujus- 
modi errores delet dies; hoc certe ad vetera nova adjun- 
gendo et haec ad illa referendo, assecuti sunt, ne negotium 
civile bona fide gestum, umquam tuitionem juris desideraret 
vel sanctione careret, adeo ut in analogia errare maluisse 
censendi sint, quam temere pati, ut qui fidem datam fal- 
lendo in aequitatem commisisset , ad jus provocaret. 

Tertiam quod juris Romani cognitio affert emolumentum , 

positum est in ingenti qu& abundat rerum ad jus perlinen- 
tium copid et varietate. Et quid est quod miremurf Si re- 
putemus, quomodo jus illud a rudibus ut solet initiis ortum 
el intra urbis moenia circumscriptum, subacta deinde Ita- 
lia regnisque in provinciarum formam redactis, sensim sen- 
simque incrementa ceperit, quomodo deinceps ad remotissi- 
mas et diverse moratas gentes, quae sese in Romanorum 
potestatem ac ditionem dedissent, adaptandum fuerit, qua- 
lem vicissim leges el instituta populorum cum quibus com- 
mercium erat, in jus Romanum vim habuerint et postremo 
cum illo coaluerint; si porro meminerimus; eo tempore quo 
omnia in pejus ruere coepissent omnesque propemodum ar- 
tes ac disciplinae ad interitum vergerent, solam jurispru- 
dentiam vigorem suum retinuisse el excellentissimorum ho- 
minum ingenia exercuisse, si denique ratio habeatur diu- 
turni illius temporis, quo postquam terrarum orbem sibi 
parere coegisset, imperium Romanum steterit, facile inlelli- 
gitur, vix aliter fieri posse, quin in iis quae nobis supersunt 
juris monumentis, inveniatur rerum aliarum super alias 
coacervatarum thesaurus. 

Haec ipsa autem abundans rerum copia id efficit, ul quo 
plura hominum sagacitas reperiat nova el multiplicia nego- 
tiorum expediendorum genera , quoque major augescente 
humana industria, exislal rerum conficiendarum numerus el 
varietas, eo magis appareat Juris Romani utilitas, si qui- 
dem vix aliquid excogitari poterit, quod non in illo admi- 
niculi quid quo nitatur, habiturum sit. 

Non sum ignarus, fuisse olim bodieque esse, qui cum Ro- 
manorum placita ad prorsus aliena accomodassent, juris 



Digitized by Googie 




16 



prudentiae nocerent magis quam prodessent, neque is sum, 
qui ut hisce diebus factum vidi, societatem quae commen- 
ditaria audit, lubens per actionem tributoriam explicari velim , 
sed unusquisque perspicit, hujusmodi hallucinationes non 
perniciosae quam dicunt juris Romani auctoritati, sed po- 
tius pravae atque ineptae eo utendi rationi esse imputandas. 

Luculentissimum nobis exemplum praebet juris cambialis 
historia. Si fidem habuisses nonnullis, jus Romanum causa 
erat, quare vera cambii indoles ad recentissima usque tem- 
pora cum legislatores tum Jctos ita latuerit , ut ea quae legibus 
sancita fuerant, omnino non congruerent cum receptis sen- 
tentiis illorum qui usu ejus notionem bene perceptam habe- 
bant. Quid autem jam nunc constat? hoc nequaquam accidisse 
ideo, quod juri Romano nimium tribuissent, sed quod huc 
traxissent placita a cambii natura longe aliena et remota. Quod 
si enim schedulas istas non ex emt. vend. locat, cond. aut 
nescio quodam contractu proprium nomen non habente ex- 
plicare conati essent, sed oculos potius vertissent ad eas juris 
Romani conventiones, quarum obligandi causa non extrinse- 
cus petenda sed in sola forma sit posita, si verbo dissimilia 
non miscuissent, sed similia cum similibus comparassent , 
per jus Romanum dndum eo pervenissent, quo nonnisi post 
multas ambages et seculorum errores ii rem perduxerunt, qui 
de hoc instituto optime meriti sunt. 



Quae huc usque disputavimus etiam tum valerent si jus 
Romanum cum in aliorum populorum recentiorum, tum 
in patriae nostrae leges aut prorsus nullius aut nonnisi exi- 

gui fuisset momenti. Et tum praestanlissima illa Jctorum frag- 
menta, ob causas quas enumeravimus, haud secus ac reliqua 
vetustatis monumenta, quae coli et ad imitandum proponi 
solent, omnino digna essent in quibus operam nostram col- 
locaremus. Rem vero longe aliter sese babere, nemini in- 
cognitum est. Quis enim ignorat, per totam fere Europam 
tacito plerumque populorum consensu jus illud, bic illic 
mutatum, truncatum, corruptum, fuisse receptum et innu- 
merabilia ejus placita in jus hodiernum immigrasse, ita ut 
a vero non longe aberrent, qui quoad jus magna ex 
parte nos Romanam vivere vitam contendunt. Nisi adeo ri- 
vulos potius consectari quam fontes rerum videre malimus , 
ad hosce recurrendum esse primo obluilu apparet. Neque 
quis forte putet, ea quae a Romanis mutuati sumus, sic 
nos nostra fecisse, ut tuto eorum originis obliviscamur. Imo 
tantum sine ratione valuit auctoritas, ut multa recepta sint 
ita proxime conjuncta cum peculiari populi Romani indole , 
regiminis forma et judiciorum ordinatione, ut eo minus 
per se inlelliganlur, quo minus quadrent in plane diversam 
rerum societalisque conditionem. Et hic denuo apparet per- 
niciosa vis ignorantiae aut potius simulatae semidoctorum 
eruditionis. Quum enim jus Romanum non ex ipsis fontibus 
haustum, sed per interpositam interpretum personam cog- 
nitum haberent, saepius factum est, ut capiti humano cer- 
vicem jungentes equinam, ea quoque inde desumerent, quo- 
rum hodie nemo nec rationem nec consilium videat; quem 
denuo scopulum is solus evitabit, qui antiquitatis et histo- 
riae scientia imbutus, Jclos sua ipsorum lingua loquentes 
intelligere atque ita justa ratione discernere didicerit, quid iis 

proprium et a nobis alienum habendum , quid omnibus com- 
mune ab omnibus amplectendum sit. 



Quum igitur tantis nominibus sese commendet studium 
juris Romani, mirari subit, cur in patria nostra ubi olim 
inprimis floruit, nonnisi pauci inveniantur, qui toto pectore 
illud amplectantur, alii qui insolenter fastidiant , alii qui cum 
discendi cupiditate incensi accessissent, facile ab eo sese 
deterreri passi sint et vix coeptum opus mox dereliquerint. 
Et primum quidem hoc tribuendum videtur seculi ingenio, 
prope dicam vitio. Ex quo enim apparuit, quantum ad ho- 
minum utilitates et commoda augenda valeat cum ea philo- 
sophiae pars, quae versatur in indagandis naturae viribus 
legibusque quibus singula reguntur, tum ea disciplina qua 
docemur, quomodo divitiae obtineantur et distribuantur, ab 
eo inde tempore hominum mentes et cogitationes sensim sen- 
simque vertebantur ad id doctrinarum genus, quae ad bene 
beateque vivendum proxime referre viderentur. Unde cum 
infatigabili et laudabili sane nova sectandi ardore, nimius 
atque injustus vetustatis contemtus et quasi revera novus 
ab integro seculorum nasceretur ordo, quidquid antiquita- 
tem redoleat contemtui habere, ad id tantum quod adest, 
quodque praesens est quodque nostra procreavit aetas, sese 
accomodare coeperunt. Malum hocce uti universe serpit, ita 
juri Romano jam bellum minitatur. Et sic uti nuper fuit, qui 
pueros in gymnasiorum subselliis sedentes non lingud Graecd 
sed zoologid imbuendos esse serio suaderet, mox si Deus 
vult, repedetur, qui dupondiis auctor erit, ut juris elementa 

non ab Imperialibas Inslilntionibus appetere, sed a com- 
pendio qaodam practico, a nescio quodam causidico, verna- 
culo sermone concinnato, auspicari velint. 

Meminerint quaeso invidiosi illi obtrectatores id quod centies 
dictum et centies repetitura est, homines perpetua et con- 
tinua serie sibi succedere, praesentia a praeteritis, futura 
a praesentibus esse apta, neque ullum seculura frustra vi- 
xisse, neque imperium Romanum frustra stetisse, neque 
inanes fuisse Romanorum Jctorum labores, sed ubique cerni 
eorum vestigia non oblilerata; vanam adeo esse gloriae af- 
fectationem ignorare aut floccifacere immortalia illa quae 
perpetrassent, sed veram laudem in eo esse quaerendam, 
ut quae a veteribus affecta non perfecta fuerint, supplea- 
mus, corrigamus, emendemus. 

Quemadmodum autem disciplina nostra detrimentum cepit 
per insolentem quorumdam vetustatis contemtum, sic ab 
altera parte in reprehensionem incurrit per superstitiosam 
nonnullorum Romanorum venerationem, quorum dotes sus- 
picientes eorumque admiratione perculsi, neminem post 
illos aliquid proficere posse profitebantur, vanos atque irritos 
esse omnes recentiorum conatus, innovare vel paululum a 
Romanis recedere religiosum. Pandectas, donum quoddam 
divinitus de coelo missum in perpetuam universi generis hu- 
mani salutem, omnia continere quae umquam facta vel 
olim futura sint, nihil esse justum, nihil aequum, nisi ad quod 
probandum ex boc opere lectiones recitentur. Inepta et ri- 
dicula haec superstitio eam habuit vim, ut quaecunque a 
Romanis essent profecta, omnia sine discrimine eodem amore 
complecterentur, eddem religione colerent, quin intempestiva 

quadam sedulitate, ea quoque investigarent, quae Justinianus 
idque merito pro antiquae subtilitatis ludibriis haberi vo- 
luit, quo factum, ut cum rudes inprimis et intirmi, magnam 
viderent dari operam iis, quae rebus non amplius apparerent 
atque ita jus a vita segregari, mature desertores eOicerentur. 



Alia causa quae homines celeroquin non admodum indoctos 
a jure Romano remotos tenebat, posita est in peculiari ejus fon- 
tium habitu et conditione. Constat nimirum, Romanorum in- 
genia a reconditis et abstrusis omnino abhorruisse, quumqueaut 
omnino non, aut nonnisi paucis philosophandum esse arbitraren- 
tur, nullam rerum cognitionem aut meditationem magni habuisse 
pretii, praeterquam eam, quae spectaret vivendi rationem so- 
cietatemque civilem. Non pudebat Scaevolas, Brutos, Hanilios, 
civitatis principes, disceptare, num parius ancillae in fructune 
esset habendus, quia hoc disserendi genus ad civium usum non 
videbatur inutile, dum quidquid frustra contenderet Cicero, 
parum solliciti erant perscrutari, quis esset Gnis bonorum 
aut malorum, quid sequatur, quid fugiat natura. Haecce 
Romanorum a mera contemplatione et philosophandi stu- 
dio aliena indoles, in Ictis quoque eorum conspicua est. 
Non in scholarum umbra delitescentes, sed in media homi- 
num vita degentes, in eo potissimum laborabant, ut consu- 
lentibus copiam sui faciendo, vel gravia in rep. munera ob- 
eundo, apud cives suos sibi laudem et gloriam conciliarent, 
et cum quaeritur quis Jctus vere nominetur, eum dicunt, 
>qui legum et consuetudinis ejus qu^ privati in civitate 
utuntur, ad respondendum, ad agendum el ad cavendum sit 

paraliis.” Mirum ilaque non esi, eos longo ac perpetuo rerum 
usu exercitatos et ad forensium rerum tractationem non tam 
natos quam a deo fictos, in eo inprimis excellere, ut res 
quas tractare sibi sumsissent ab omni parte vertendo, vol- 
vendo et quasi subigendo, infinitas sibi causarum figuras 
et innumirabilem specierum multitudinem fingere valeant, 
et in decernendo quid justum verumque sit, numquam fere 
labantur, sed qua in re deficiunt, est ea ars qua infinita ilia 
a se observata et notata, cogitatione ac mente comprehensa 
quasi in unum cogantur, res verbis rite designentur, quae- 
vis ad sua genera deducantur, partibus rite describantur. 
Unde multorum inslitolorum , quae ab illis in eum modum fue- 
runt exculta, ut qui innovarunt, depravasse potius quam cor- 
rexisse censeantur, frustra quaeras brevem et circumscrip- 
tam explicationem seu definitionem, et si quae occurrat, saepe 
est subnixa ridicula vocis definitae etymologia, vel certe 
talis ut facile everti possit; ubi genera sunt notanda, par- 
titiones saepa ita perversae, ut in rem omnino non quadrent, 
quin rationes quae dantur ita aliquando suspectae, ut divi- 
nando potius et felici ut ita dicam intuilione, quam justa 
ratiocinatione verum assecuti esse videantur. 

Quod si porro attendamus ad Pandectarum quibus maxima ac 
praecipua constat juris Romani pars, dispositionem , quale de 
iis ab idoneis harum rerum iudicibus fertur iudicium? sin- 
gula quae tractantur praeclara et quanlivis pretii, operis 
totius dispositionem incultam et fere barbaram. Titulorum qui 
se invicem consequuntur series ea, qua ad veleris juris imitatio- 
nem, usus forensis vel cujusve alius rei, nulla certe materiae 
tractandae idonee habita est ratio, fragmenta autem in singulis 

titulis ita collocata vel potias projecta et infarta <) ut beatus 
praedicetur sagacissimus ille Germanas, qui ordinem quem 
in singulis agglutinandis compilatores secuti fuerint, repe- 
rierit, si ordo est dicendus ea rerum collocatio, cujus norma 
erat non subjecta materies, sed varii generis auctores, ex 
quorum scriptis fragmenta essent excipienda. 

Haec quum sit externa praecipui fontis conditio, an mi- 
ram videri potest, nonnullos alioquin discendi cupidos rec- 
tam viam invenire desperantes metuentesque ne sudando vol- 
verent saxum et proGcerent nihilum, arduum et ingratam 
qui sibi videretur laborem abjecisse et ad alia quaevis ani- 
mos vertisse f 

Diffiteri hasce difficultates obfuisse aliquando perque eas 
factum ut plerique non ultra Justiniani Institutiones sape- 
rcnt, eorum est, qui dum omnia quae sunt, uti sunt, tueri 
se putant, omnia sibi de manibus labi patiantur. Nostram 
est impedimenta quae nobis obstare videntur, si non tol- 
lere at certe minuere. Dicam quod sentio: Juri Romano 
opera est danda, non quod Romanum, sed quod jus est, 
quibus verbis id intelligi volo, quod in eo reperiuntur 
innumera placita et justi notiones quae naturali aequi- 
tate fundatae et ex intima hominum in societate degen- 
tium natura derivatae, omnium quidem animis insitae sunt, 
sed apud Romanos primum vivam formam et expressam 
imaginem acceperunt. Ex hac silva nobis adeo materies quae- 
renda, sed ita quidem, ut ex hac materie nova fiat species. Spe- 

ciflcalio ista, ut barbara ular voce, speclat tum explicandi 
viam et rationem, tum argumenta quibas potissimum im- 
morandum. Quod ad illud, relido inepto el dudum exploso Di- 
gestorum ordine, jus civile quod ibi diffusum et dissipatum 
est, ea arte est tractandum, qua ut Donellus, ait >fit ne 

• animus in rebus ad nostram disciplinam pertinentibus 

• persequendis, tamquam incertis sedibus vagetur, ignarus quo 

• tendat aut quid primum, quid postremum sequi debeat” 

Singula instituta suo loco collocata et apto ordine dis- 
posita, recte describantur, genera rite notentur, partibus 
distribuantur, omnia denique ita explanentur, ut perpetuo 
ipsos adeamus et monstremus fontes, quo ob oculos po- 
natur, non tantum quid apud Romanos juris fuerit, sed 
id praecipue, qua arte et elegantia in illo excolendo versat* 
fuerint. 

Quod ad argumenta tractanda, ea anteponantur quae seu 
jure nostro sunt recepta, vel certe in illud nonnihil mo- 
menti habuerunt, nonnisi leviter vero adumbrentur illa, 
quae vel arcte cohaerentia cum Romanorum moribus, rei- 
publicae regimine, magistratuum jurisdictione et judiciorum 
ordine, simul cum Romanorum in>perio evanuerunt, vel 
cum veterum Jctorum subtilitate et superstitiosa formula- 
rum observantia, vel denique cura erroribus ipsis de so- 
cietatis humanae conditione et legibus objectis, nec am- 
plius vivunt, nec vita digna sunt. 

Haec autem quae dixi non ita intelligi volo , quasi revocari 
velim tempora illa inculta, quibus sufficere videbatur, ut 
quis omnis eruditionis expers, ea tantum tenens quae sunt 
in disceptationibus atque in usu forensi, certa quadam 



Digitized by Googie 




24 



verborum volubililate, brocarda quaedam effutire valeret aul 
quasi immemor gloriae, qiiam nostrates olim historia juris 
excolendi novisque et incognitis fontibus indagandis con- 
secuti fuerunt, aut quasi ignarus eorum, quae Germanorum 
schola historica praestitit et in melius reformavit, pro nihilo 
ducam eam disciplinae nostrae partem , quae docet , quo- 
modo quaevis instituta originem , incrementa et finem acce- 
perunt. Ut enim hoc omittam , plures qui in Digestis occur- 
rant locos, quum auctores habeant illos Jctos, quorum ple- 
rique longe ante Justinianum diversa juris et judiciorum 
conditione floruerunt, ex historia demum lucem suam accipere, 
neminem certe fugit, cujus quis civitatis nec mores nec 
instituta nec regiminis formam, nec leges cognitas habeat, 
ejus jus civile non posse ab eo commode tractari, dum 
praeterea omnes juris partes ita aliae ab aliis sunt aptae 
et colligatae unoque spiritu continentur, ut ea quae in usu 
ab iis quae antiquata et obsoleta sint, prorsus avelli ne- 
queant. Quod volo, hoc est, ne in iis quae non nisi adju- 
menta et subsidia sunt, ita haereamus ut pro re principali 
habeatur, quod nonnisi accessionis vice fungi oportet, nec 
quidquid agamus, umquain oculos avertamus ab eo fine, 
ut excolatur jus quod in ipsis obtinet rerum argumentis il- 
ludque eadem arte, qua Romani fuere insignes , interpretari 
discamus. 



Superest ut vobis. Curatores amplissimi! gratum animum 
tester, quod vestrae commendationi, qua mihi ad Regis Au- 
gustissimi notitiam iter aperuistis, id acceptum refero, quod 

milii provincia contigit omnium exoptatissima. Quod si enim 
jus civile docere semper fuit babitumque est pulcrum, tum 
eo mibi potissimum gratulor, quod isto munere fungar in 
bac urbe in qua natus et educatus, in bac Academia in 
qua institutus, una cum praeceptore aestumatissimo a quo 
instructus cumque iliis quibus amicitiae vinculo conjunctus 
sum. 

Quod unum pro bonoriGco vestro de me testimonio praes- 
tare possim quodque unum (sic mibi persuasum est) a 
me praestari vultis, boc est, ut omni ope enitar, ut conser- 
vetis quam de me concepistis opinionem, ne vestrae com- 
mendationis vos umquam poeniteat. 



Cum ad vos me converto in quornm coetum congregor, 
ita me copia facit inopem, ut quem vestrum alloquar, du- 
bius haeream. Tot hic adestis cum praeceptores, quos pio 
animo colo, tum fautores, amici, quibuscum mibi arcta 
est necessitudo. Ignoscite quaeso mihi I si temporis angustiis 
impeditus, eorum tantum meminerim quibuscum me studi- 
orum ratio conjunxit. 

A te Cl. Bake sumo initium. Tu is es qui viam mihi 
aperuisti ad intelligenda et suo pretio aestimanda praeclara 
illa vetustatis monumenta et ad interpretandi artem , qua ut- 
pote solido fundamento nisi jurisprudentia superstruatur, 
sterilis est omnis quae in ea ponitur opera. Sed tii simul 
is es, a quo didicimus, ne omnes, ne omnia, ne nimis 
miremur, ne veteres ita imitemnr, ut cum virtutibus in 
eorum vitia quoque succedamus, ne prae antiquitatis vene- 

ratione, id quod nostrum, quod proprium, quod domesti- 
cum est, contemnamus. 

Fruare diu Vir. Cl. otio tibi concesso, si otium est, non 
senili socordia torpescere, sed juvenili ardore e cornu co- 
piae larga manu effundere, quae tu modeste tua oTaxta 
vocas edque qua insignis es doctrina et humanitate, in- 
servire amicis, literis, Academiae cujus gloria ac decus es. 

A Bakio institutus jurisprudentiae me addixi ducibus vi- 
ris cl. Assenio, Tydemanno sene venerabili, quem nemo 
est, qui noverit, quin ob eximias quae in eo elucent virtu- 
tes, colat, observet, ac diligat, et te cl. Cock, cui, si ut 
mihi blandior, non prorsas improbatus fui discipulas, uti- 
nam acceptas sim collega ! 

Te cl. Van Assen cum intueor, maxima perfundor laetitia. 
Primum enim tibi succedo ita corpore animoque vigenti, 
ut cathedrae tuae possessio ne momento quidem interrupta 
quasique juncta ad nos transitura sit. Deinde tibi succedo 
ita non invito, ut si uti legassis super munere tuo, ita jus 
fuisset, me si non ex asse — nimis grave tibi videbatur 
onus hereditarium — certe ex semisse instituisses heredem. 
Quem Praeceptor Aestumatissime! tu te praestitisti literis, 
Academiae, discipulis, ex me — qui tantum tibi debeo — 
non audies, eo minus, quod quale de te ab harum rerum 
judicibus fertur judicium, notum tibi fecit haud ita pridem, 
alius tuus discipulus, me cum aetate tum auctoritate supe- 
rior, Curiae Supremae in patria nostra Praeses. 

In me collata beneficia si enumerare velim , dies me defi- 
ciat. Juvenem me vix pueritia egressam rudem adhuc et in- 
opem , consiliis tuis adjuvisti, humanitate tua sustentasti. 

de me ipso ne desperarem effecisti; studiornm antem ardo- 
rem, qaem in me tibi conspicere videbaris, ita inflammasti 
et excitasti, nt nisi prorsus obluso fuissem ingenio, vix ali- 
ter fieri potuerit, quin jurisprudentiam Romanam, cui me 
adstrinxisses, in summis deliciis baberem. Nec Academia re- 
licta, me a latere tuo dimisisti, sed cum sors tulerat, ut 
foro me destinarem et cura te sollicitaret, ne negotiis dis- 
trictus a literis peregrinarer, nullum fere intermisisti diem, 
quin iis quibus tu solus uti scis illecebris, me ad pristinos 
amores revocares; et quum denique instaret tempus, quote 
munere tuo abdicare lex cogeret, non tantum palam profes- 
sus es, tibi nil optatius fore, quam ut cathedram quam tu 
honorasses , ego adscenderem , sed ut voti mei compos fierem , 
ed qud apud civitatis principes polles auctoritate, perpetrasti. 
Utinam Deus te diu servet incolumem Ubique largiatur se- 
nectutem placidam , Jucundam tibi aliisque fructuosam. Ma- 
neas mihi, te obtestor atque obsecro, hortator, monitor, eo- 
rum quae ago observator et custos; addas denique ad magna 
ac multa de me merita hunc cumulum , ut per te ipsum fiat, 
quo minus indignus tibi videar successor! 

Vos cl. de Wall et Vissering praeceptores habere non 
contigit, sed alia mihi vobiscum intercessit necessitudo. Lu- 
bens cl. de Wall, in memoriam revoco illius temporis, quo 
quum tu accusatoris publici sustineres personam , ego reos 
defenderem, non quidem sine animi contentione in foro dis- 
ceptavimus, sed ita, ut uni de allero esset persuasum, non 
verba cavillari nec auram popularem capere, sed jus tueri 
esse propositum. 

Lubens Vissering, recordor illius anni, quo studiorum sta- 

dio fere decurso, uterque usi sumus praeceptore Thorbecbio, 
viro illo praeclaro, cujus de hac Academia et de jure publico 
merita celebrare, non est meum. Testantur scripta, testan- 
tur grato animo qui sunt discipuli, testabitur memor et ae- 
qua posteritas, illius vero in me summam benevolentiam 
solenni hocce die silentio praeterire, impium et nefas du- 
cerem. 

Si V. cl. Juris Antecessores ! nam te quoque Cl. Boneval Faure 
qualem habeo, usu jam pridem expertus es! ex praeteritis fu- 
tura augurari licet, si idem velle atque idem nolle optimum 
concordiae est pignus, si idem nobis est consilium eademque 
voluntas juventutem ad omnes bonas artes incitando, Aca- 
demiae gloriam tueri et ampliGcare, nullus dubito, quin nulla 
ne umbra quidem simultatis inter nos oritura, sed perpetua 
nos junctura sit amicitia. 

Tecum Cl. Cobet, mibi et vetus et magna amicitia est. Vi- 
ginti quinque sunt anni, ex quo literis humanioribus operam 
dante in ii.sdem subselliis sedimus vicini, sedulo et quotidie fere 
respondentes ad quaestiones quas Cl. Peerikampius proponere 
solebat. Multa ab eo inde tempore circa nos mutata sunt; quod 
idem mansit, est singularis meus erga te amor, summa in- 
genii tui admiratio. Quemadmodum igitur cum huius Aca- 
demiae eras alumnus, tua nos trophaea e somno excitabant, 
sic et nunc tuum mihi exemplum ob oculos ponens, imi- 
tari conabor tuam in docendo alacritatem, erga discipulos 
benevolentiam, in iis dijudicandis constantiam et aequabili- 
tatem. Et quamvis mihi ipse non blandior, umquam me at- 
tingere posse id, ad quod tu jam pridem pervenisti fasti- 



Digitized by Google 




29 



gium — non enim, ut cum Graeco Graecissem navxbs avigbg 
ia K6 qivBov ^9-' 6 nh)vs — altius tamen , ut ait Quincti- 
lianus, ibimus, si ad summa quaevis nitemur, quam si pro- 
tinus circa ima substiterimus. 

Quam tua praesentia me delectet, carissime OpzoomerI etiam 
si taceam sentias. In hoc ipso auditorio tibi a latere fui, 
cum magna adstante corona et summo omnium applausu , 
contra respondentes defenderes doctissimam tuam de Obli- 
gatione Naturali dissertationem et Assenius noster elo- 
quenti quam habuit oratione tuas praedicaret laudes et 
summa omnia de te polliceretur; quam spem te non fefel- 
lisse, omnes sciunt, qui in literis non plane sunt hospites. 
Unum quod doleo et mecum dolent amici Leidenses, hoc est, 
te non nobiscum morari neque nos uti suavitate sermonis 
et consuetudinis tuae. Sed ne invideamus Acad. Ultrajecti- 
nae ornamentum suum; optemus potius ut vires tuae pares 
maneant gravi quod magno cum discipulorum tuorum fructu 
sustines muneri diuque te nos gloriemur amico I 

Commilitones Praestanti.ssimi! Juvenes ornatissimi! Ratione 
vestra mihi contigit, quod non saepe aliis. Vulgo qui vos do- 
ceat atque instruat vocari solet is, quem quamvis plurimis 
aliis nominibus scse commendet, alii vestrum numquam 
vidistis, de quo alii ne fando quidem audivistis. Ego hoc 
in maxima meae felicitatis parte duco, quod non tantum 
vobis non incognitus veni, sed quod major vitae meae pars 
versata fuit in instruenda juventute jurisprudentiae arte, quin 
nonnullorum vestrum qui hic adestis studia , jam privatim 
dirigere coeperam , ita ut cum his , ut JCti praescribere solent , 
de eadem re alio modo. Neque credatis velim, me quod alio 

titulo insignis ero alioque nuncupabor cognomine, animo erga 
vos, quos propter morum suavitatem ergaque praeceptores 
observantiam, semper dilexi, umquam mutatum iri. Ero qui 
fui, nec morosus nec importunus magister, sed studiorum 
comes, floc interest, quod a forensibus laboribus immunis 
totus in eo elaborare potero , ut opera ac studio meo doc- 
tiores silis et JCtorum nomine olim digni habeamini. Unum 
illud a vobis eni.xe peto, ut ad discendum eam aOeralis di- 
ligentiam, sine qu^ nemo quamvis ingeuio pollens in aliqua 
arte aliquid proGcere possit, quam si praestabitis neque officium 
vestrum deseretis, summa me spes tenet, fore ut re expe- 
riamini, vix aliquid esse, quod tantum vobis fructus atque 
emolumenti atferre possit, quantum Jurisprudentiae Romanae 
notitia. Precor D. 0. M. ut sicut adest voluntas, ita mihi 
suppeditet vires, neque umquam dedecori sim Academiae 
Lugd. Bat. quam olim ornavit is, quem cum cogito et cum 
mediocritate mea comparo, tota mente et omnibus artubus 
contremisco, Hugo Donellus. 



DIXI. 

